અગાશી પર ઉભેલી ધરાની વિચારધારા તુટી. તેણે વ્યોમને પૂછ્યું, “તમે પાણી પીશો?” વ્યોમે હા કહેતાં તે પોતાના બેડરૂમમાં પાણી લેવા ગઇ. બેડની પાસેના ડ્રોઅર પર પાણીનો જગ અને ગ્લાસ હતા, બાજુમાં એક ફોટોફ્રેમ હતી, તેમાં ૧૮ વર્ષની એક ચંચળ અને જિંદગીથી ભરપૂર છોકરી ખુરશી પર બેઠેલા પોતાના પપ્પાની પાછળની બાજુ ઉભીને સહેજ ઝુકીને પપ્પાના ગળામાં બે હાથ નાખી, પોતાનું માથું તેના માથાની અત્યંત પાસે રાખી બધા જ દાંત દેખાય તેમ હસતી હતી. પોતે B.Pharm ના સ્ટડી માટે પ્રથમ વખત ઘરથી દૂર હોસ્ટેલ પર જતી હતી. ત્યાં સાથે લઇ જવા માટે તેણે આ તસવીર ખેંચી હતી અને લગ્ન વખતે પણ અહીં સાથે લાવી હતી.